arnastofnun/IGC-2024 huggingface dataset:
Ekkert eftirlit

Gunnar Tómasson, hagfræðingur í Bandaríkjunum, sendi mér þetta. Hann segir að þetta séu bréfaskipti milli sín og kunningja síns frá því snemma í júní á þessu ári.

- - -

Iceland looks as bad as Latvia. Whats your take?

Svar mitt:

The Icelandic financial system has been operating without ANY effective supervision by the monetary authorities for the past few years.

An IMF mission which visited Iceland two or three years ago described the ongoing credit expansion by the Icelandic credit system as “staggering” – a term used in a Washington Post headline to describe hurricane Katrinas “staggering blow”, as I noted in a comment on the subject matter in an Icelandic newspaper at the time.

Now the system is in deep doo-doo – the major Icelandic banks (two of them newly privatised) have been on an external short-term borrowing binge which has caused the financial systems net external indebtedness to explode into a multiple of the countrys gross export earnings!

It is too early to tell exactly how it all will turn out – except it wont be pretty.
Ekki ábyrgur?

Ég á voða erfitt að skilja að Geir Haarde sé ekki ábyrgur?

Hann er fjármálaráðerra frá 1998, forsætisráðherra frá júní 2006, varaformaður Sjálfstæðisflokksins frá 1999 og formaður flokksins frá 2005.

Hvað sem öðru líður, þá gerðist þetta á vaktinni hans Geirs.

Og við erum ekki að tala um einhverja smáatburði, heldur hrun heils hagkerfis.

En Geir fullyrti alveg fram á síðustu stund að allt væri í sómanum.
Hópsekt

Sighvatur Björgvinsson telur að einstaklingar séu ekki ábygir, bara stefnan.

Ég veit ekki.

Hugmyndafræði getur borið menn og þjóðir ofurliði.

En það þýðir ekki að einstaklingar séu ekki líka ábyrgir.

Nasismi, kommúnismi, apartheid voru vondar stefnur.

Ég ætla ekki að líkja þeim við hugmyndafræðina sem leiddi til íslenska hrunsins. (Sighvatur nefnir reyndar sjálfur Nürnberg-réttarhöldin í grein sinni.)

En ef við förum of langt með kenninguna um hópsekt sem Sighvatur beitir, þá endar það með því að enginn er ábyrgur.

Og allir fá afsökun fyrir vanhæfi sínu, afglöpum og afbrotum.

Þetta er enn ein útgáfa, bara aðeins flóknari, aðeins áheyrilegri, af því viðkvæði að við séum öll á sama báti.

Í raun er þetta frábær trú fyrir fjárplógsmenn, bankastjóra, útrásarvíkinga, seðlabankastjórnina, fjármálaeftirlitisforstjórann, þingmenn og ríkisstjórn.

Mætti jafnvel gera þetta að ríkistrú.
Ekki bak við luktar dyr

Þetta eru góðar fréttir. Að eignir ríkisbankanna verði ekki seldar á laun.

Málið er að stjórnendum bankanna er ekki treyst.

Og þeim er ekki treystandi.

Ekki meðan fólk eins og Elín, Birna, Tryggvi Jónsson, Brynjólfur Helgason og fleiri eru þar við völd.

Þetta fólk er partur af gömlu klíkunni, peningaelítunni. Milli þeirra og fjárglæframannanna eru gagnvegir.

Málið er að bankarnir eru komnir í ríkiseigu. Mörg fyrirtæki eru svo illa skuldug að bankarnir eiga þau í rauninni. Þau eru í raun eign almennings. Og ber að ráðstafa samkvæmt því.

Nú sér maður til dæmis að gamall eigandi Apple hefur fengið að kaupa fyrirtækið aftur frá bankanum. Hann hafði selt Baugi það og grætt vel. Og fær það nú aftur upp í hendurnar. Hefði kannski verið hægt að gera þetta með öðrum hætti?
Er nokkur í Kórónafötum hér inni?

Það er kannski spurning að stofna aftur Gefjun og Iðunni?

Og hefja framleiðslu á Kórónafötum á ný?
Mogginn hefur staðið sig vel

Það er leitt að Morgunblaðið skuli vera í slíkum vandræðum.

Mogginn hefur staðið sig fjölmiðla best síðustu vikunnar, ekki síst í því að afhjúpa alls kyns einkennilegheit í hinu hrunda viðskiptalífinu – peningamarkaðssjóði, Stím, Gift, fyrirhugaða sölu á Tryggingamiðstöðinni.

Blaðið á heiður skilinn fyrir þetta.

Svo held ég reyndar að mætti fara fram endurskoðun á framlagi Styrmis Gunnarssonar til þjóðfélagsumræðunnar seinustu ár.

Menn hefðu kannski átt að hlusta betur á karlinn.
Vídeóblogg Þorsteins

Um Sigurð Einarsson og Líbýutengslin.

Sjá hér.
Sænskar danshljómsveitir…

Til að létta lundina.

Sænskar danshljómsveitir frá áttunda áratugnum.

Eða Star Trek?
Gaddafi að baki Sigurði

Sú saga gengur fjöllunum hærra í viðskiptalífinu að Líbýumenn séu með Sigurði Einarssyni að reyna að kaupa Kaupþing í Lúxemborg. Líbýumenn – tengjast Kaupþingi, eins og er lýst hér að neðan, og hafa verið fyrirferðarmiklir í landinu. Í þeim hópi eru synir sjálfs Gaddafis.

Síðunni hefur borist þetta bréf:

- - -

ER SIGURÐUR LEPPUR FYRIR LÍBÝUMENN, EÐA ÖFUGT?

Heyrst hefur að Sigurður Einarsson sé með Líbýumenn sem bakhjarla í viðleitni til þess að komast yfir Kaupthing í Lúx.

Hann hefur þegar góð tengsl við Gaddafi sbr þetta:

http://www.vb.is/greinar_prenta/46992

“Fjárfestingasjóður í eigu stjórnvalda í Líbýu keypti nýlega stóran hlut í olíu- og gasframleiðandanum Circle Oil.

Um er að ræða tæpan 30% hlut á um 19 milljóna punda (tæpl. 3 milljarðar ísl.kr.) en samkvæmt Dow Jones fréttaveitunni mun fjármagnið verða nýtt til að fjármagna olíu- og gasleit í Marokkó, Túnis og Egyptalandi.

Fjárfestingasjóðurinn sem um ræðir er Libya Oil Holdings, sem er í eigu stjórnvalda í Líbýu.

Þá keypti Kaupþing 15,6% hlut í Circle Oil eftir útboðið, en bankinn keypti fyrir 10 milljónir punda í útboðinu samkvæmt Dow Jones.”

Mogginn greindi einnig frá þessu á sínum tíma.

Circle Oil sendi frá sér fréttatilkynningu þann 29. september þar sem fram kemur að stofnandi fyrirtækisins, og aðalmaðurinn í samningum Circle Oil við Líbýu og Kaupthing, hafi dregið sig í hlé.

fréttatilkynningin er hér:

http://www.circleoil.net/29September2008.htm

Um stofnanda Circle Oil, sem vægast sagt virðist skrautlegur karakter, er hægt að lesa hér:

http://www.irishtimes.com/newspaper/finance/2008/0912/1221138433365.html

EN SKJÓTT SKIPAST VEÐUR…..Þetta birtist í The Independent:

SLIPPERY TIME FOR CIRCLE OIL

By Nick Webb

Sunday October 12 2008

“THE collapse of the Iceland banking system last week will hit Irish exploration firm Circle Oil.

Kaupthing Bank, one of Icelands biggest banks took a 16 per cent stake in Circle Oil last month as part of a €33m placement, which also saw the Libyan state investment firm of Colonel Gaddafi buy into the oil company.

Kaupthing Bank imploded last week and was nationalised by the Icelandic Government, creating uncertainty over its asset base. The UK government seized Kaupthings British assets as a diplomatic row escalated.

– Nick Webb”

http://www.independent.ie/business/irish/slippery-time-for-circle-oil-1496591.html

Bíðum við , íslenska þjóðin á semsagt 16% hlut í olíuleitarfyrirtæki með Gaddafi. Var Össur nokkuð búinn að frétta af þessu?
Sorglegur hlutabréfamarkaður

Fyrirtækið rauk upp vegna viðskipta sem námu 6611 krónum.

Muniði þá góðu tíma þegar alltaf var verið að setja ný met á hlutabréfamarkaðnum.

Tíma loftbólufyrirtækjanna.
Gjaldeyrishöft

Það eru ekki margir góðir kostir í stöðunni. Menn hafa óttast hrun krónunnar þegar henni verður fleytt.

Nú á að setja á mikil og víðtæk gjaldeyrishöft. Og samkvæmt lögum eiga þau að vera í gildi næstu tvö árin.

Þetta er líka hættuspil.

Samkvæmt lögunum verður útflutningsfyrirtækjum gert skylt að skila til landsins öllum gjaldeyri sem þau afla.

Þeim er gert að koma með gjaldeyrinn heim og skipta honum í krónur. (viðbót, 11.50: mér er bent á að það sé hægt að leggja inn á gjaldeyrisreikninga hér heima)

Það gæti reynst erfitt í framkvæmd.

Í fyrsta lagi er spurning hvernig eigi að hafa eftirlit með þessu. Það gæti útheimt stórt og mikið eftirlitskerfi.

Í öðru lagi er spurning hvort útflutningsfyrirtæki geti komist hjá þessu, til dæmis með því að stofna félög erlendis. Spurning hvort þau séu ekki þegar byrjuð á því?

Þetta er það sem manni skilst að hafi gerst eftir hrunið í Argentínu. Það varð til tvöfalt kerfi sem fyrirtæki spiluðu á til að þurfa ekki að koma með peninga heim.

Það er hægt að höfða til samfélagslegrar ábyrgðar en yfirleitt er það ekki nóg. Því miður. Þegar útgerðin á í hlut má reyndar hafa í bakhöndinni hótun um að taka einfaldlega af henni kvótann.

Annars eru fleiri spurningar varðandi gjaldeyrisöflun landans. Því miður er ekki mikilla gjaldeyristekna að vænta á næstunni.

Okkar stóri atvinnuvegur, útgerðin er dæmalaust skuldsett vegna kvótakaupa og hlutabréfabrasks. Svo mikið af tekjum hennar fer í að greiða skuldir að það er reyndar áleitin spurning hvort ekki sé tími til að afnema kvótakerfið einmitt nú.
Sölu TM aflýst

Það tókst að koma í veg fyrir sölu Tryggingamiðstöðvarinnar til Kaldbaks. Sem auðvitað fólst ekki í öðru en að skáka fyrirtækinu til innan sama hópsins.

Ég hef áreiðanlegar heimildir fyrir því að stjórn Nýja Landsbankans hafi ætlað að gera þetta svona. Í bankanum eru jú að störfum ráðhollir menn eins og Tryggvi Jónsson – með 12 mánaða dóm á bakinu.

Og allir topparnir í bankanum eru nákvæmlega þeir sömu og störfuðu þar áður – fyrir utan Sigurjón og Halldór.

Í Morgunblaðsfréttinni segir meðal annars:

„ Gunnlaugur Sævar Gunlaugsson fór fyrir tilboði óstofnaðs félags Guðbjargar Matthíasdóttur, en hún og fjölskyldan áttu TM á undan Stoðum. „Ég skil nú hvorki upp né niður í þessu máli. Kaldbakur lagði ekki fram tilboð heldur bauðst til þess að taka yfir skuldir sem Stoðir skulda inn í Landsbanka. Svo var lýst yfir áhuga á að semja um að þær yrðu skornar niður. Ég skil ekki að hægt sé að taka slíku tilboði, það væri einhver vitleysa og málið allt hið undarlegasta,“ segir Gunnlaugur.

Lektor í hagfræði við Columbia-háskóla í New York, Jón Steinsson, gagnrýnir harðlega starfsaðferðir við sölu TM. Fjárfestar sitji ekki allir við sama borð í þessu máli. „Eða var TM auglýst til sölu? Var haldið uppboð? Var öllum áhugasömum aðilum boðið að kynna sér efnahag fyrirtækisins?“

Hann bendir á að Nýi Landsbankinn sé eign ríkisins. Eignir hans séu því einnig eignir ríkisins. „Hér er því í raun verið að selja stóra eign sem er ígildi ríkiseignar án þess að það sé gert eftir skýrum leikreglum. Slíkt má ekki gerast.“

Nú bíðum við eftir svipuðum tíðindum af Kaupþingi í Lúxemborg – að ekki komi til greina að selja Sigurði Einarssyni bankann.
Endurnýjun í utanríkisþjónustunni

Ingibjörg Sólrún telur að þurfi yngra fólk og konur í utanríkisþjónustuna.

Það vildi bara svo til að unga konan sem var ráðin er besta vinkona hennar.
Ár er langur tími í pólitík

Björgvin G. segist ætla að horfast í augu við ábyrgð verka sinna þegar rannsóknarnefnd Alþingis hefur skilað skýrslu sinni.

Samkvæmt frumvarpinu um skipan nefndarinnar á hún að skila af sér í síðasta lagi 1. nóvember 2009.

Eftir heilt ár.

Ætlar Björgvin að reyna að sitja þetta af sér þangað til?

Á rannsóknarnefndin að kannski að vera skálkaskjól fyrir stjórnmálamenn?

Einn þeirra heyrði maður segja að ekki ætti að kjósa fyrr en eftir að niðurstöður nefndarinnar birtast.
Spillingardans

Orð í tíma töluð – þá og nú?

[youtube=http://www.youtube.com/watch?v=q2PyzYAQjHA]
Er Össur ekki að fara að drífa sig?

Er ekki Össur örugglega á leiðinni upp í Seðlabanka með Smára Garðarsyni?

Að krefjast svara hjá Davíð um hvað hann veit um Breta, íslensku bankana og hryðjuverkjalöggjöfina, en vill ekki segja okkur.

Þörfin fyrir þessa för hefur stóraukist í ljósi þess að Davíð Oddsson ætlar ekki að mæta fyrir þingnefndina.

Ætti hann ekki annars að framvísa læknisvottorði – eða hefur hann eitthvað þarfara að gera en að upplýsa um þetta mál.

Annars er ég farinn að fá á tilfinninguna – og ég held að þetta sé rétt – að enginn maður sé óvinsælli innan Sjálfstæðisflokksins en einmitt Davíð Oddsson. Maður hittir sjálfstæðismenn, minnist á Davíð, og þeir verða eins og felmtri slegnir.

Vísir skýrir frá því að Heimdallur muni álykta gegn gamla leiðtoganum seinna í dag.

Hér er einn sem hefur orðið fyrir vonbrigðum.

Og annan mann hitti ég í sundi – hann tók sérstaklega fram að hann væri sjálfstæðismaður – og spurði „hvaða stokkhólmssyndrómi Geir væri haldinn gagnvart þessum gamla kvalara sínum“?
Undirtexti

Mér þótti þessar Cleese auglýsingar um Kaupþing alltaf ömurlegar. Sorglegar fyrir þennan fyndna mann, en líka fyrir bankann og Íslendinga. En nú sér maður að í þeim leynist sannleikur, undirtexti sem var þarna kannski alltaf.

[youtube=http://www.youtube.com/watch?v=nc1eRmk7ijc]
Salan á TM

Frétt úr Mogganum í dag. Þarna er verið að selja Tryggingamiðstöðina innan sama hóps, eins og sjá má á þessari skýringamynd. Skoðið athugasemdir Páls Rúnars Karlssonar og Hallbjarnar Karlssonar sem ritaði þessa grein í Moggann á laugardag.

Því verður varla trúað að eigi að gera þetta með þessum hætti.

Allt er þetta mjög skrítið. Það er verið að selja fyrirtæki út úr félagi sem er í greiðslustöðvun en á bak við viðskiptin er banki sem er hálfdauður.

- - -

Stoðir taka tilboði í TM

KALDBAKUR, sem Þorsteinn Már Baldvinsson leiðir, eignast tryggingafélagið TM samþykki Nýi Landsbankinn og Fjármálaeftirlitið söluna. Stoðir eiga TM en…

Eftir Gunnhildi Örnu Gunnarsdóttur gag@mbl.is

KALDBAKUR, sem Þorsteinn Már Baldvinsson leiðir, eignast tryggingafélagið TM samþykki Nýi Landsbankinn og Fjármálaeftirlitið söluna. Stoðir eiga TM en eru í greiðslustöðvun til 20. janúar. Hallbjörn Karlsson, fjárfestir sem hagnaðist á sölu Húsasmiðjunnar árið 2005, gagnrýnir að þeir sem áhuga hafa á að kaupa fyrirtæki í fjárhagskröggum sitji ekki við sama borð innan bankanna og fyrrverandi eigendur þeirra. Þorsteinn Már var stjórnarformaður Glitnis sem Stoðir áttu ráðandi hlut í. Hallbjörn segir að gömlu starfsmenn bankanna, sem sjái um þessi mál, séu í góðum tengslum við hluthafana í eignarhaldsfélögunum sem þeir þekkja og hjálpi þeim. Hann hafi heyrt af sölu TM á göngum bankans. Lögmaður Félags stórkaupmanna, Páll Rúnar Mikael Kristjánsson, segir sögusagnir um hrossakaup á fyrirtækjum með milligöngu nýju bankanna vekja ugg. »Ég sé engan markað þar sem fyrirtæki eru boðin til sölu,« bendir hann á. »Slæmt er að meðferð þessara mála sé ekki hafin yfir allan vafa.« Landsbankinn vísar því á bug að hann hafi selt TM. »Landsbankinn vill jafnframt taka fram að bankinn kaupir hvorki né selur félög eða fyrirtæki né hefur milligöngu um slíkt nema með skýru umboði frá eigendum viðkomandi félags.« Bankinn verndi viðskiptalega hagsmuni sína og verðmæti eigna sinna. Hallbjörn bendir á að það sé nú í hendi bankans hvort salan fari fram. Vilji bankinn að TM skipti um eigendur eigi hann skilyrðislaust að auglýsa tryggingafélagið til sölu. Annars að leysa það til sín upp í skuldir. | 16
Þröngt skilgreint

Stjórn ASÍ vill viðskiptaráðherra og fjármálaráðherra burt.

Það er kannski ekki skrítin krafa í ljósi „stærstu afglapa lýðveldissögunnar“.

En forsætisráðherra segir að það sé mál stjórnarflokkanna hvernig ríkisstjórnin er skipuð.

Er það kannski full þröng skilgreining?
Forpokun

Er þetta hið akademíska frelsi í Háskólanum í Reykjavík?

Það er agalegt að hugsa til þess að ungt fólk geti orðið svona forpokað.

Katrín flutti ágæta ræðu. En maður þarf ekkert að vera sammála henni frekar en maður vill.

Reyndar er athyglisvert með Háskólann í Reykjavík. Hann hefur beinlínis verið „í boði“ stórfyrirtækjanna (rektor hans var í stjórn Landsbankans), eins og má sjá í eftirfarandi grein sem birtist í Viðskiptablaðinu í mars.

„ Fjölmörg fyrirtæki hafa stutt dyggilega við bakið á HR í gegnum tíðina, m.a. Glitnir, Landsbankinn, Kaupþing, Straumur, Síminn, Sjóvá og VÍS, Eimskip, Orkuveita Reykjavíkur, KPMG og Deloitte, auk verkfræðistofa og fjölmargra annarra fyrirtækja. Jafnfamt hefur stuðningur Reykjavíkurborar við skólann verið okkur ómetanlegur,“ segir Svafa. HR er að meirihluta í eigu sjálfseignarstofnunar Viðskiptaráðs Íslands og aðrir eigendur eru Samtök atvinnulífsins og Samtök iðnaðarins.“

Hvað verður um skólann í þessu árferði þegar mörg þessara fyrirtækja eru farin á hausinn eða tæknilega gjaldþrota? Getur þetta módel gengið áfram?
Pizza á leiðinni

Það var salat í matinn í gærkvöldi. Sumir voru greinilega ekki saddir.

Seinna um kvöldið valhoppaði Kári inn í stofuna, brosandi út að eyrum.

Ég spurði hvers vegna hann væri svo glaður.

„Ég hlakka svo til að fara í skólann á morgun,“ svaraði hann.

Hann settist í sófann og bætti við, nokkrum andartökum síðar, af því hann er frekar hrekklaus eins og pabbi sinn.

„Pizzan kemur á eftir.“

Kári hafði tekið síma pabba síns traustataki, farið í tölvuna og fundið símanúmerið á pizzastað, hringt og pantað:

1 sextántommu pizzu með skinku og pepperoni.

1 sextántommu pizzu með pepperoni og sveppum.

3 lítra af Sprite.

Einhvern veginn hafði sex ára barninu, sem er með mjög barnalega rödd, tekist þetta. Hann hafði gefið upp rétt símanúmer og húsnúmer, meira að segja gætt þess að bæta við „101 Reykjavík“.

Hann hafði áætlað einn lítra af Sprite á mann, einn handa sér, einn handa mömmu, einn handa pabba.

Það var grátur og gnístran tanna þegar mamma hans hringdi á pizzastaðinn og afpantaði.

En samt ekki lengi.
Um IMF aðstoð

Hér er myndband með viðtölum við hagfræðinga hjá Alþjóða gjaldeyrissjóðnum þar sem þeir ræða ástandið á Íslandi.

Þeir segja að kreppan verði djúp og erfið en að valkosturinn að nota ekki hjálp frá IMF hefði verið verri.

[youtube=http://www.youtube.com/watch?v=hB-HctOxuyM&NR=]
Birna kærir Agnesi

Birna bankastýra kærir Agnesi fyrir að vera með undir höndum upplýsingar úr bankanum, nb. ekki bankanum sem hún er að stýra, heldur gamla bankanum þar sem Birna var trúr þjónn fjárglæframanna.

Er ekki annars Fjármálaeftirlitið líka að skoða hlutabréfakaup Birnu og 180 milljónirnar sem hún gleymdi?

Annars hljóta dagar hennar í bankanum að vera taldir.
Bankaleynd

Í þessari frétt er talað um svindlið kringum peningamarkaðssjóðina. Þegar fyrirtækin sem áttu bankana voru komnir með lúkurnar þangað inn og skömmtuðu sér fé.

Eigum við að hafa bankaleynd yfir þessu?
Undarleg grein

Þetta finnst mér merkileg grein hjá lögmanninum Brynjari Níelssyni. Það er ágætt að hafa uppi varnaðarorð um réttarríkið, en það er ógnvænleg tilhugsun að hér haldi áfram business as usual.

Það er búið að setja heilt þjóðfélag á hausinn. Almenningur þarf að blæða um ókomin ár. Það er fjármálakreppa, bankakreppa, efnahagskreppa, stjórnmálakreppa.

Þetta eru algjörlega fáheyrðir atburðir í vestrænu lýðræðisríki.

Og honum þykir mikið að gert að talað sé um að kyrrsetja eigur manna og setja á stofn embætti sérstaks saksóknara.

Á sama tíma heyrum við á hverjum degi fréttir af vafasömu, ósiðlegu og einatt að manni virðist refsiverðu athæfi.

En út um allt er fólk sem þvælist fyrir og er að reyna að koma í veg fyrir að þetta verði rannsakað.

Brynjar segir að kerfið hjá okkur hafi virkað vel. En nei, það hefur það ekki gert. Fjármálaeftirlitið hefur verið sem lamað og líka efnahagsbrotadeild lögreglunnar. Í Baugsmálinu var kerfið borið algjöru ofurliði. Og mörg eru málin sem það hefur ekki komist í að rannsaka, ekki getað það, ekki viljað, ekki þorað.

Þetta þarf að gera með ýmsum hætti. Það á að stofna embætti sérstaks saksóknara og ekki spara við það fjárveitingarnar, erlendir sérfræðingar eiga að koma að rannsókninni, þingnefndir geta beitt sér en þingið á líka að geta sett á stofn sérstakar rannsóknarnefndir. Bankaleynd þarf að aflétta í einhverjum tilvikum, ekki síst þegar eignarhaldsfélög eiga í hlut, og það þarf að gæta þess sérstaklega að upplýsingar um viðskipti í útibúum eins og í Luxemborg séu tiltækar.Um þetta allt þarf auðvitað að setja skýrt regluverk, svo Brynjar og fleiri þurfi ekki að hafa áhyggjur af réttarríkinu.

Hinn valkosturinn er nefnilega skelfilegur.

En málin verða ekki rannsökuð af fullri einurð er hætt við að grafi um sig reiði, beiskja og hatur í íslensku samfélagi.

Það getur reynst okkur óhugnanlega dýrkeypt og eitrað þjóðfélagið um langa framtíð.
Baktjaldamenn Framsóknar

Bjarni Harðarson kom í sjónvarp í gær og fór mikinn um ákveðin öfl í Framsóknarflokknum sem hann sagði að stjórnuðu bak við tjöldin og hefðu heimtað að flokkurinn héldi áfram í stjórn með íhaldinu.

Gott og vel.

Ég missti reyndar af viðtalinu en skilst að hann hafi ekki viljað nefna nöfn.

Af hverju?

Þetta er orðin eins og einhver sjúkleiki hérna, að tala í hálfkveðnum vísum.

Mér skilst reyndar að Össur ætli að fara með Smára Garðarsyni, starfsmanni á vélaverkstæði Eimskips, upp í Seðlabanka og krefjast þess að Davíð skýri frá því hvað hann veit um hvers vegna Bretar settu hryðjuverkalögin.

Og auðvitað á Bjarni líka að leysa frá skjóðunni.

Hvaða menn eru þetta sem stjórna bak við tjöldin í Framsóknarflokknum?
Eva, Auður, Ingó og Duteurte í Kiljunni í kvöld

Meðal gesta í Kiljunni í kvöld eru rithöfundarnir Guðrún Eva Mínervudóttir og Auður Jónsdóttir. Guðrún Eva hefur sent frá sér skáldsögu sem nefnist Skaparinn en Auður er höfundur bókarinnar Vetrarsól.

Ingólfur Margeirsson segir frá ævisögu Sæmundar Pálssonar lögregluþjóns, Sæma rokk, sem hann hefur ritað.

Franski rithöfundurinn Benoit Duteurtre kemur í þáttinn. Hann er höfundur bókar sem nefnist Litla stúlkan og sígarettan sem er bráðsnjöll framtíðarhrollvekja. Einnig ber á góma kynni Duteurtres af Samuel Beckett og Milan Kundera.

Emil Hjörvar Petersen fer með ljóð úr bók eftir sig sem nefnist Refur.

Páll og Kolbrún fjalla um bókina um Ólaf Ragnar Grímsson forseta eftir Guðjón Friðriksson, ævisögu Lárusar Pálssonar leikara eftir Þorvald Örn Kristinsson og skáldsöguna Segðu mömmu að mér líði vel eftir Guðmund Andra Thorsson.

En Bragi segir frá óvenjulegu afreki í læknislist.
Vaxtaþrælar

Hér er grein eftir Jóhannesi Björn á vald.org.

Segir meðal annars:

„Annað hvort skilur Félags- og byggingamálanefnd Alþingis ekki eðli fasteignalána eða hún er staðráðin í að koma sér upp stétt Íslendinga sem eyðir öllum fullorðinsárunum í vaxtaþrældómi. Starfsmenn nefndarinnar hafa nú bæst í stóra hjörð embættismanna sem á að segja af sér vegna vankunnáttu í starfi.

Samkvæmt frétt Viðskiptablaðsins þá stendur til að lengja hámarkslánstíma lána hjá Íbúðalánasjóði í 70 ár. Allir sem skilja tímaverðmæti lána sem bera vexti og vaxtavexti vita að svona lán eru gjörsamlega út í hött. Eini aðilinn sem getur hlegið sig máttlausan á hverjum degi er sá sem lánar.“
Gestirnir á snekkjunni í Flórída

Einhverjir munu sjálfsagt segja að norski þátturinn Brennpunkt hafi verið yfirborðslegur.

Ég er samt ekki viss um það. Norðmennirnir voru í raun að skoða upphafið. Hvar hún nær saman þessi klíka sem verður síðan ógurlega rík – og setur loks heila þjóð á hausinn.

Þeir staldra við ferðir til Flórida þar sem bankamenn og kaupsýslumenn skemmtu sér saman á lystisnekkju. Drukku og svölluðu.

Bundust böndum sem héldu allt þangað til hrunið reið yfir og halda kannski enn. Sumir voru aðalgæjarnir, aðrir voru minni spámenn en fengu heilmikið fyrir sinn snúð. Voru gagnlegir þegar þurfti að setja menn í stjórnir eða búa til ný félög.

Svo voru aðrir sem voru enn neðar í goggunarröðinni og auðguðust líka. Sumir voru til dæmis hentugir leppar eins og Jakob Valgeir Flosason í Bolungarvík. Aðrir risu frá því að reka nektarbúllur upp í að verða moldríkir eins og Magnús Ármann.

Í bönkunum situr enn fólk sem fékk að vera með í klíkunni – þótt það væri kannski ekki í sjálfu partíinu á Three Vikings – og maður óttast að það sé í óða önn að afmá vegsummerki.

Fólkið sat til hægri og vinstri handar bankastjóranna er enn að störfum – hvar ætli hagsmunir þess og tryggð liggi?
Schiff sá þetta fyrir

Peter Schiff er hagfræðingur sem líkti bandaríska hagkerfinu við Titanic. Kenning hans var sú að hagkerfinu væri haldið uppi af lánum og neyslu. Hér er samantekt á því sem hann sagði árin 2006 og 2007. Merkilegt að sjá að sumir viðmælendurnir hlæja að honum.

[youtube=http://www.youtube.com/watch?v=2I0QN-FYkpw]
Fer Össur ekki örugglega?

Össur Skarphéðinsson sagði á borgarafundinum í gær að hann ætlaði að fara upp í Seðlabanka við annan mann og heimta að Davíð segði sér hvað varð þess valdandi að hryðjuverkalögin voru sett á Íslendinga.

Eða þannig skildi ég orð Össurar.

Er hann ekki örugglega að tygja sig til farar? Það er ekki langt úr iðnaðarráðuneytinu í Seðlabankann.
Slæmar eru horfurnar

Þetta er kortið frá OECD um landsframleiðslu sem fréttastofa Rúv vísaði í. Eins og sjá má eru horfurnar verstar á Íslandi.
Sögulegur tölvupóstur

Þetta voru þeir að bralla vinirnir.

Verður fróðlegt að sjá norska Brennpunkt í kvöld.
Að passa upp á mikilvæg gögn

Helgi Hjörvar spurði Björn Bjarnason í þinginu áðan hvort ekki þyrfti að passa upp á gögn í erlendum útibúum íslenskra banka. Þetta er ekki síst aktúelt vegna hins alræmda útibús Kaupþings í Lúxemborg.

Sem Sigurður Einarsson er að reyna að kaupa.

Dómsmálaráðherra samsinnti þessu.

En sagði að málið væri á forræði Fjármálaeftirlitsins.